昭君曲
作者：姚寬
朝代：宋

paragraphs: 漢宮深鎖千蛾眉，妬寵爭妍君不知。
昭君自恃色殊衆，畫師忍爲黄金欺。
當時望幸君不顧，淚濕花枝怨無主。
一朝按圖聘絕域，慷慨尊前爲君去。
蕭蕭車騎如流水，慘澹風沙千萬里。
昔年公主嫁烏孫，妾身况是良家子。
自嗟薄命無歸路，弱質安能事强主。
可憐宮錦換氊裘，忍變故音作新語。
馬上琵琶送將遠，行路聞之亦凄斷。
寄書空憶鴈南飛，只有怨歌傳入漢。
漢家失計何所獲，羽林射士空頭白。
白璧駿馬無時無，傾國傾城難再得。